Title: ประกาศธนาคารแห่งประเทศไทย เรื่อง การกำหนดสินทรัพย์ด้อยคุณภาพและหลักเกณฑ์ ที่บริษัทบริหารสินทรัพย์ต้องถือปฏิบัติ พ.ศ. 2543

ประกาศธนาคารแห่งประเทศไทย

ประกาศธนาคารแห่งประเทศไทย
เรื่อง การกำหนดสินทรัพย์ด้อยคุณภาพและหลักเกณฑ์
ที่บริษัทบริหารสินทรัพย์ต้องถือปฏิบัติ
พ.ศ. ๒๕๔๓

อาศัยอำนาจความในมาตรา ๓ มาตรา ๔
มาตรา ๕ มาตรา ๑๐ และมาตรา ๑๑ แห่งพระราชกำหนดบริษัทบริหารสินทรัพย์ พ.ศ. ๒๕๔๑
ธนาคารแห่งประเทศไทยออกข้อกำหนดให้บริษัทบริหารสินทรัพย์ถือปฏิบัติ ดังต่อไปนี้

ข้อ ๑  ให้ยกเลิกประกาศธนาคารแห่งประเทศไทย
เรื่อง การกำหนดสินทรัพย์ด้อยคุณภาพและหลักเกณฑ์ที่บริษัทบริหารสินทรัพย์ต้องถือปฏิบัติ
ลงวันที่ ๒๘ ธันวาคม ๒๕๔๑

ข้อ ๒  ในประกาศนี้
(๑) ธนาคาร หมายความว่า  ธนาคารแห่งประเทศไทย
(๒) บริษัทบริหารสินทรัพย์ หมายความว่า 
บริษัทบริหารสินทรัพย์ที่ได้จดทะเบียนกับธนาคารแห่งประเทศไทยแล้ว
ตามพระราชกำหนดบริษัทบริหารสินทรัพย์ พ.ศ. ๒๕๔๑

การกำหนดสินทรัพย์ด้อยคุณภาพ

ข้อ ๓ 
สินทรัพย์ด้อยคุณภาพที่จำหน่ายจ่ายโอนให้บริษัทบริหารสินทรัพย์ หมายถึงสินทรัพย์ของสถาบันการเงินที่ถูกจัดเป็นสินทรัพย์จัดชั้นต่ำกว่ามาตรฐานสินทรัพย์ชั้นสงสัย
สินทรัพย์จัดชั้นสงสัยจะสูญ หรือสินทรัพย์จัดชั้นสูญ ตามประกาศธนาคารแห่งประเทศไทย
เรื่อง สินทรัพย์ที่ไม่มีราคาหรือเรียกคืนไม่ได้ และสินทรัพย์ที่สงสัยว่าจะไม่มีราคาหรือเรียกคืนไม่ได้
ลงวันที่ ๒๔ ธันวาคม ๒๕๔๒
และให้หมายรวมไปถึงสินทรัพย์จัดชั้นที่สถาบันการเงินได้จำหน่ายออกจากบัญชีไปแล้ว
และทรัพย์สินรอการขายที่อยู่ในข่ายต้องจัดชั้นเนื่องจากมีมูลค่าตลาดต่ำกว่าต้นทุนที่ได้มาด้วย

การดำเนินกิจการบริหารสินทรัพย์

ข้อ ๔  ในการรับซื้อหรือรับโอนสินทรัพย์ด้วยคุณภาพของสถาบันการเงิน
บริษัทบริหารสินทรัพย์จะต้องยื่นแผนงานการรับซื้อหรือรับโอนสินทรัพย์ด้อยคุณภาพให้ธนาคารทราบก่อนทุกครั้ง
โดยแผนงานดังกล่าวจะต้องมีรายละเอียดอย่างน้อยดังต่อไปนี้
(๑) ชื่อสถาบันการเงินที่เป็นผู้จำหน่ายสินทรัพย์
(๒) ประเภทของสินทรัพย์ที่จะรับซื้อหรือรับโอน
(๓) มูลค่าของสินทรัพย์ที่จะรับซื้อหรือรับโอนและหลักเกณฑ์การประเมินราคาสินทรัพย์
(๔) วันที่จะรับซื้อหรือรับโอนสินทรัพย์
(๕) สัญญาหรือเงื่อนไขอื่น ๆ
ในการรับซื้อหรือรับโอนสินทรัพย์

ข้อ ๕  บริษัทบริหารสินทรัพย์ที่มีสถาบันการเงินถือหุ้นเกินกว่าร้อยละ
๕๐ ของจำนวนหุ้นที่จำหน่ายได้แล้วทั้งหมดของบริษัทบริหารสินทรัพย์นั้นไม่ว่าโดยตรงหรือโดยอ้อมจะต้องดำเนินการดังนี้
๕.๑ นำสินทรัพย์และภาระผูกพันของบริษัทไปรวมเข้ากับสินทรัพย์และภาระผูกพันของสถาบันการเงินในการคำนวณอัตราส่วนเงินกองทุนต่อสินทรัพย์เสี่ยงของสถาบันการเงินที่เป็นผู้ถือหุ้นข้างมากนั้น
๕.๒ บริษัทบริหารสินทรัพย์จะถือครองอสังหาริมทรัพย์รอการขายที่รับซื้อหรือรับโอนมาจากสถาบันการเงินได้เป็นระยะเวลาสูงสุดไม่เกิน
๑๐ ปี โดยระยะเวลาถือครองจะเริ่มต้นนับปีถัดจากปีที่ได้รับซื้อหรือรับโอนมาจากสถาบันการเงินเป็นปีที่
๑  ทั้งนี้
บริษัทบริหารสินทรัพย์จะต้องเร่งทยอยจำหน่ายอสังหาริมทรัพย์รอการขายออกไปโดยเร็ว ในกรณีที่มีความจำเป็นต้องถือครองเกินกว่า
๕ ปี บริษัทบริหารสินทรัพย์จะต้องทยอยจำหน่ายอสังหาริมทรัพย์รอการขายดังกล่าวออกไปในปีที่
๖ จดหมดจำนวนในปีที่ ๑๐
โดยจำนวนเงินทั้งสิ้นที่ต้องจำหน่ายอสังหาริมทรัพย์รอการขายในแต่ละปีนั้น
จะต้องไม่ต่ำกว่ามูลค่าตามบัญชีสิทธิของปีก่อนหน้าปีที่ต้องจำหน่ายหารด้วยจำนวนปีที่เหลือ
(นับรวมปีที่ต้องจำหน่ายจนถึงปีสุดท้าย) ดังตัวอย่างการคำนวณตามที่แนบ
สำหรับอสังหาริมทรัพย์รอการขายที่บริษัทบริหารสินทรัพย์ได้มาเนื่องจากการรับชำระหนี้นั้น
ให้บริษัทบริหารสินทรัพย์ถือปฏิบัติในทำนองเดียวกันกับอสังหาริมทรัพย์รอการขายที่รับซื้อหรือรับโอนมาจากสถาบันการเงินดังกล่าวข้างต้น
การนับจำนวนหุ้นที่ถือในบริษัทบริหารสินทรัพย์ให้นับจำนวนหุ้นที่มีการถือแทนโดยบุคคลที่ระบุในหนังสือธนาคารแห่งประเทศไทย
ที่ ธปท.งพ. (ว) ๒๖๙๓/๒๕๓๘ ลงวันที่ ๑๔ ธันวาคม ๒๕๓๘ และ ธปท.งก. (ว) ๒๘๑๕/๒๕๓๘
ลงวันที่ ๒๘ ธันวาคม ๒๕๓๘ เรื่อง การซื้อหรือมีหุ้นในบริษัทอื่นเกินอัตราที่กฎหมายกำหนดในลักษณะที่ให้บุคคลอื่นถือหุ้นแทนด้วย

ข้อ ๖ 
บริษัทบริหารสินทรัพย์อาจมีสำนักงานสาขาได้แต่ต้องได้รับอนุญาตจากธนาคารในการอนุญาต
ธนาคารจะกำหนดเงื่อนไขให้ต้องปฏิบัติด้วยก็ได้

ข้อ ๗  ในการบริหารสินทรัพย์ด้อยคุณภาพ
บริษัทบริหารสินทรัพย์อาจดำเนินการใด ๆ เพื่อฟื้นฟูลูกหนี้ที่รับซื้อหรือรับโอนมาให้ดำเนินกิจการต่อไปได้และมีความสามารถในการชำระหนี้อย่างสม่ำเสมอ
ซึ่งรวมถึง
(๑) ให้กู้ยืมเงินเพิ่มเติมแก่ลูกหนี้ที่รับซื้อหรือรับโอนมา
(๒) เรียกเก็บดอกเบี้ย ส่วนลด
ค่าธรรมเนียม และค่าบริการทางการเงินอื่น ๆ ที่เกี่ยวข้อง
(๓) แปลงสินทรัพย์เป็นหลักทรัพย์
ตามกฎหมายว่าด้วยนิติบุคคลเฉพาะกิจเพื่อการแปลงสินทรัพย์เป็นหลักทรัพย์
(๔) ปรับโครงสร้างหนี้หรือประนอมหนี้
(๕) ถือหุ้นในกิจการที่ได้มาจากการชำระหนี้ของลูกหนี้
(๖) รับชำระหนี้ด้วยการแปลงหนี้เป็นทุน
(๗) กระทำการทั้งปวงที่เกี่ยวกับหรือเกี่ยวเนื่องในการบริหารหรือฟื้นฟูลูกหนี้ให้สำเร็จตามวัตถุประสงค์
เช่น การให้เช่า ให้เช่าซื้อ ขายลูกหนี้
ตลอดจนพัฒนาอสังหาริมทรัพย์ที่ได้รับซื้อหรือรับโอนมา และที่ได้รับจากการชำระหนี้
(๘) กระทำการอื่นใดโดยได้รับความเห็นชอบจากธนาคาร

การจัดหาเงินทุน

ข้อ ๘  บริษัทบริหารสินทรัพย์อาจจัดหาเงินทุนได้ด้วยวิธีการดังนี้
(๑) กู้ยืมเงินจากในหรือนอกราชอาณาจักร
(๒) ออกหลักทรัพย์ เฉพาะ
(๒.๑) หุ้นหรือหุ้นกู้
ตามกฎหมายว่าด้วยหลักทรัพย์และตลาดหลักทรัพย์
(๒.๒) ตราสารหนี้อื่นที่ได้รับอนุญาตจากธนาคาร
ทั้งนี้
การจัดหาเงินทุนดังกล่าวไม่รวมถึงการรับฝากเงินจากประชาชน

อัตราดอกเบี้ยอ้างอิง

ข้อ ๙  ในการโอนสินทรัพย์จากสถาบันการเงินไปให้บริษัทบริหารสินทรัพย์
ถ้าปรากฏว่าสัญญาเดิมกำหนดอัตราดอกเบี้ยไว้เป็นอัตราลอยตัวและไม่มีฐานในการคำนวณอัตราดอกเบี้ยของสถาบันการเงินเดิมให้อ้างอิงได้
ให้บริษัทบริหารสินทรัพย์คำนวณอัตราดอกเบี้ยที่จะเรียกเก็บจากลูกหนี้ตามสัญญาเดิมดังกล่าวได้ไม่เกินอัตราดอกเบี้ยถัวเฉลี่ยจากอัตราดอกเบี้ยสินเชื่อประเภทนั้น
ๆ ของ ๕ ธนาคารพาณิชย์ใหญ่ ณ วันที่กำหนดอัตราดอกเบี้ยอ้างอิงตามสัญญาเดิม

การจัดทำบัญชีและการยื่นรายงาน

ข้อ ๑๐  บริษัทบริหารสินทรัพย์ที่มีสถาบันการเงินแห่งใดแห่งหนึ่งถือหุ้นเกินกว่าร้อยละ
๕๐ ของจำนวนหุ้นที่จำหน่ายได้แล้วทั้งหมดของบริษัทบริหารสินทรัพย์นั้นไม่ว่าโดยตรงหรือโดยอ้อมตามนัยการนับจำนวนหุ้นในข้อ
๕ วรรคท้าย ต้องดำเนินการกันเงินสำรองสำหรับสินทรัพย์ด้อยคุณภาพที่รับซื้อหรือรับโอนมาตามหลักเกณฑ์ของธนาคารแห่งประเทศไทยที่กำหนดให้สถาบันการเงินถือปฏิบัติซึ่งจะต้องทยอยกันสำรองให้ครบถ้วนภายในสิ้นปี
พ.ศ. ๒๕๔๓ ดังนี้
(๑) กรณีที่สถาบันการเงินใช้ราคาตามบัญชีในการโอนขายสินทรัพย์
ให้เริ่มนับระยะเวลาค้างชำระต่อเนื่องจากสถาบันการเงินเสมือนหนึ่งสินทรัพย์นั้นยังคงอยู่ที่สถาบันการเงิน
(๒) กรณีที่สถาบันการใช้ราคายุติธรรมในการโอนขายสินทรัพย์
ให้เริ่มต้นนับระยะเวลาค้างชำระใหม่ตั้งแต่วันที่ลูกหนี้แต่ละรายไม่มาทำข้อตกลงหรือทำสัญญาใหม่กับบริษัทบริหารสินทรัพย์ภายในเวลาที่กำหนด
หรือวันที่ลูกหนี้ไม่สามารถชำระเงินให้บริษัทบริหารสินทรัพย์ได้ตามข้อตกลงหรือสัญญาใหม่ตามแต่กรณี
สำหรับบริษัทบริหารสินทรัพย์ที่มีสถาบันการเงินแห่งใดแห่งหนึ่งถือหุ้นไม่เกินร้อยละ
๕๐ ของจำนวนหุ้นที่จำหน่ายได้แล้วทั้งหมดของบริษัทบริหารสินทรัพย์นั้นให้กันเงินสำรองสำหรับสินทรัพย์ด้อยคุณภาพตามหลักเกณฑ์ที่มาตรฐานการบัญชีกำหนด

ข้อ ๑๑  บริษัทบริหารสินทรัพย์ที่มีสถาบันการเงินแห่งใดแห่งหนึ่งถือหุ้นกินกว่าร้อยละ
๕๐ ของจำนวนหุ้นที่จำหน่ายได้แล้วทั้งหมดของบริษัทบริหารสินทรัพย์นั้นไม่ว่าโดยตรงหรือโดยอ้อมตามนัยการนับจำนวนหุ้นในข้อ
๕ วรรคท้าย ให้จัดทำบัญชีแสดงสินทรัพย์และหนี้สินให้ครบถ้วนถูกต้องตามหลักเกณฑ์ที่ธนาคารแห่งประเทศไทยกำหนดให้สถาบันการเงินถือปฏิบัติและใช้รูปแบบที่กระทรวงพาณิชย์กำหนดขึ้นสำหรับสถาบันการเงินโดยอนุโลม
สำหรับบริษัทบริหารสินทรัพย์ที่มีสถาบันการเงินแห่งใดแห่งหนึ่งถือหุ้นไม่เกินร้อยละ๕๐
ของจำนวนหุ้นที่จำหน่ายได้แล้วทั้งหมดของบริษัทบริหารสินทรัพย์นั้นให้จัดทำบัญชีแสดงสินทรัพย์และหนี้สินให้ครบถ้วนถูกต้องมาตรฐานการบัญชี
และใช้รูปแบบที่กระทรวงพาณิชย์กำหนดขึ้นสำหรับสถาบันการเงินโดยอนุโลม
และปิดบัญชีทุกงวดการบัญชีในรอบระยะเวลาหกเดือน

ข้อ ๑๒  ภายในสี่เดือนนับแต่วันสิ้นปีบัญชี
ให้บริษัทบริหารสินทรัพย์ประกาศงบดุลและบัญชีกำไรขาดทุนที่ได้รับการรับรองจากผู้สอบบัญชีที่ได้รับความเห็นชอบจากสำนักงาน
ก.ล.ต. โดยผู้สอบบัญชีของบริษัทบริหารสินทรัพย์ ต้องไม่เป็นกรรมการผู้บริหาร
พนักงาน หรือลูกจ้าง หรือตัวแทนของบริษัทที่ตนเป็นผู้สอบบัญชี  ทั้งนี้
รวมถึงหัวหน้าสำนักงานสอบบัญชีที่ตนปฏิบัติงานอยู่หรือเทียบเท่า
ผู้เป็นหุ้นส่วนอื่นหรือเทียบเท่า หรือผู้สอบบัญชีรับอนุญาตอื่น
หรือผู้ช่วยผู้สอบบัญชีในสำนักงานสอบบัญชีที่มีส่วนต่อการตัดสินใจในการแสดงความเห็นของตน
และให้รวมถึงคู่สมรสและบุตรของตน และของบุคคลดังกล่าวนั้นด้วย
สำหรับผู้สอบบัญชีของบริษัทบริหารสินทรัพย์ที่มีสถาบันการเงินแห่งใดแห่งหนึ่งถือหุ้นเกินกว่าร้อยละ
๕๐ ของจำนวนหุ้นที่จำหน่ายได้แล้วทั้งหมดของบริษัทบริหารสินทรัพย์นั้นไม่ว่าโดยตรงหรือโดยอ้อมตามนัยการนับจำนวนหุ้นในข้อ
๕
วรรคท้ายนั้นจะต้องเป็นผู้สอบบัญชีรายเดียวกันกับผู้สอบบัญชีของสถาบันการเงินที่เป็นผู้ถือหุ้นข้างมากของบริษัทบริหารสินทรัพย์นั้น

ข้อ ๑๓ 
บริษัทบริหารสินทรัพย์จะต้องยื่นรายงานฐานะการเงินและผลการดำเนินงานการบริหารสินทรัพย์ด้อยคุณภาพต่อธนาคารตามแบบที่ธนาคารกำหนดเป็นประจำทุกไตรมาสภายใน
๓๐ วันนับแต่วันที่สิ้นไตรมาส

ข้อ ๑๔[๑] 
ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ประกาศ ณ วันที่ ๕ มกราคม พ.ศ. ๒๕๔๓
หม่อมราชวงศ์จัตุมงคล 
โสณกุล
ผู้ว่าการ
ธนาคารแห่งประเทศไทย

[เอกสารแนบท้าย]

๑. 
ตัวอย่างการนับระยะเวลาการถือครองและจำหน่ายอสังหาริมทรัพย์รอการขายของบริษัทบริหารสินทรัพย์

(ดูข้อมูลจากภาพกฎหมาย)

สุกัญญา/ผู้จัดทำ
๒๑
ตุลาคม ๒๕๕๒
อุรารักษ์/ตรวจ
๒๙
ตุลาคม ๒๕๕๒

[๑]
ราชกิจจานุเบกษา เล่ม ๑๑๗/ตอนพิเศษ ๒ ง/หน้า
๓๐/๖ มกราคม ๒๕๔๓